അന്താരാഷ്ട്ര യാത്രക്കാര്ക്ക് അബുദാബിയില് ക്വാറന്റൈന് ഒഴിവാക്കി അബുദാബി: അന്താരാഷ്ട്ര യാത്രക്കാര്ക്ക് അബുദാബിയില് ക്വാറന്റൈന് നിബന്ധന ഇന്ന് മുതല് ഒഴിവാക്കി . കോവിഡ് വാക്സിന് എടുത്തശേഷം അബുദാബിയിലെത്തുന്ന എല്ലാ അന്താരാഷ്ട്ര യാത്രക്കാര്ക്കാകും ഇളവ് ബാധകമാകുന്നത്.കോവിഡ് വാക്സിന് സ്വീകരിച്ച യാത്രക്കാരെ ക്വാറന്റൈന് നിബന്ധനകളില് നിന്നും ഒഴിവാക്കാന് സെപ്റ്റംബര് രണ്ടിനാണ് അബുദാബി തീരുമാനിച്ചത് . അബുദാബി എമര്ജന്സി, ക്രൈസിസ് ആന്ഡ് ഡിസാസ്റ്റര് മാനേജ്മെന്റ് അതോറിറ്റിയാണ് ഇത് സംബന്ധിച്ച തീരുമാനം പ്രഖ്യാപിച്ചത്. ഇതനുസരിച്ച് ഇന്ന് മുതല് എല്ലാ അന്താരാഷ്ട്ര യാത്രക്കാര്ക്കും പുതിയ ഇളവ് ബാധകമായി . ഇന്ത്യ അടക്കം ഗ്രീന് ലിസ്റ്റില് ഉള്പ്പെടാത്ത രാജ്യങ്ങളില് നിന്നുള്ള യാത്രക്കാര് യാത്ര പുറപ്പെടുന്നതിനു 48 മണിക്കൂര് മുന്പെടുത്ത പിസിആര് പരിശോധന ഫലം നല്കണം. അബുദാബിയിലെത്തുന്പോള് വിമാനത്താവളത്തില് പി സി ആര് പരിശോധനക്ക് വിധേയരാകണം . അബുദാബിയില് തന്നെ തുടരുകയാണെങ്കില് നാലാമത്തെയും എട്ടാമത്തെയും ദിവസങ്ങളില് വീണ്ടും പിസിആര് നടത്തണം. വാക്സിന് എടുക്കാത്ത യാത്രക്കാര്ക്കു 10 ദിവസമാണ് ക്വാറന്റൈന് അനുവര്ത്തിക്കേണ്ടത് . ഇത്തരത്തിലുള്ളവര് ഒന്പതാം ദിവസം പിസിആര് പരിശോധന നടത്തണം. ഗ്രീന് ലിസ്റ്റിലുള്ള രാജ്യങ്ങളില് നിന്നുള്ള യാത്രക്കാര് വിമാനത്താവളത്തിനുള്ള പിസിആര് പരിശോധനയ്ക്കുശേഷം ആറാമത്തെ ദിവസമാണ് മറ്റൊരു പിസിആര് പരിശോധന കൂടി നടത്തേണ്ടത്. റാപിഡ് പിസിആര് ഫലത്തെക്കുറിച്ചു പുതിയ നിബന്ധനകളില് സൂചിപ്പിക്കുന്നില്ലെങ്കിലും ഇത് സംബന്ധിച്ച് കൂടുതല് വിവരങ്ങള് ഇനിയും അറിവായിട്ടില്ല.റിപ്പോര്ട്ട്: അനില് സി. ഇടിക്കുള